b'\n_START_ARTICLE_\nSamon kieli\n_START_PARAGRAPH_\nSamo (my\xc3\xb6s san) on samojen puhuma mandelainen kieli Burkina Fason luoteisosassa ja l\xc3\xa4hiseudulla Malissa._NEWLINE_Samon puhujia on noin 200\xe2\x80\x93250 tuhatta (vuonna 1992, arvio). He asuvat etup\xc3\xa4\xc3\xa4ss\xc3\xa4 Burkina Fason Boucle du Mouhounin alueen Souroun ja Nayalan provinsseissa. Muutamia erillisi\xc3\xa4 kyli\xc3\xa4 on Mouhounin provinssissa. Malin Bankassin piiriss\xc3\xa4 Bayen kaakkoispuolella on noin tuhat puhujaa._NEWLINE_Samo kuuluu mandekielten kaakkoishaaran it\xc3\xa4iseen ryhm\xc3\xa4\xc3\xa4n. Se koostuu murteista, jotka voidaan jakaa etel\xc3\xa4- ja pohjoisryhm\xc3\xa4\xc3\xa4n. Kolmelle murteelle tai kielelle on annettu keinotekoiset nimet maya (koillisessa), matya (luoteessa) ja maka (etel\xc3\xa4ss\xc3\xa4). Niiden lis\xc3\xa4ksi on erotettu keskimurre. L\xc3\xa4hin sukukieli on bisa._NEWLINE_\xc3\x84idinkielens\xc3\xa4 ohella monet samot puhuvat djulaa tai moorea. Kouluopetuksen kieli on ranska. Samoksi on julkaistu uskonnollista kirjallisuutta ja sill\xc3\xa4 j\xc3\xa4rjestet\xc3\xa4\xc3\xa4n lukutaito-opetusta._NEWLINE_Samo on usein sekoitettu samogokieliin.'